### Beslutning

For Økonomiudvalgets indstilling stemte 22 (A, B, C, O, V, Kalundborg-listen og Frit Borgerligt Fællesskab).  Imod stemte 3 (Ø og F). Ingen undlod at stemme.

Ø stemte imod med den bemærkning, at for meget skønmaleri og for lidt lydhørhed over for borgernes høringssvar.

F stemte imod med den bemærkning, at de mener sætningen "Vi understøtter arbejdet henimod en ny Kattegatforbindelse med fokus på værdiskabelse for Kalundborg Kommune" bør fjernes.

Økonomiudvalgets indstilling er herefter godkendt.

### Sagsfremstilling

## Resume og sagens baggrund

Kommunalbestyrelsen vedtog den 24. januar 2023 at sende en udviklingsstrategi i offentlig høring fra den 6. februar til og med den 5. april 2023. Der er indkommet i alt 88 høringssvar. Disse er behandlet i en hvidbog, der giver eksempler på aktiviteter, planer og initiativer, der vedrører de forskellige udfordringer og muligheder, som høringssvarene omtaler. Hvidbogen lægger op til, at der bliver foretaget enkelte ændringer i udviklingsstrategien.

## Indstillinger

Direktøren indstiller

1. at høringssvar tages til efterretning og at indstillingerne i hvidbogen vedrørende *'[adresse] udviklingsstrategi frem mod 2035 – fremgang får flere med i fællesskabet'* godkendes
2. at administrationen bemyndiges til at foretage nødvendige, redaktionelle ændringer i udviklingsstrategien forinden offentlig bekendtgørelse

## Behandling

Økonomiudvalget, Kommunalbestyrelsen.

## Sagsfremstilling

*[adresse] udviklingsstrategi frem mod 2035 – fremgang får flere med i fællesskabet* (bilag 1) har været sendt i otte ugers offentlig høring jf. Planlovens § 23a, stk. 5.

Ved høringsfristens udløb er der indkommet 88 høringssvar. Administrationen har gennemgået høringssvarene (bilag 2) og samlet kommentarer og anbefalinger i en hvidbog (bilag 3).

Der er med høringssvarene fremkommet en række kommentarer, konkrete forslag og ønsker til strategien. Kommunalbestyrelsen skal tage stilling til de fremkomne bemærkninger til Udviklingsstrategien, og kan i den forbindelse vedtage ændringer af den offentliggjorte strategi.

Langt hovedparten ca. 2/3 af høringssvarene drejer sig om Kattegatforbindelsen, mens den sidste tredjedel fordeler sig på flere af Udviklingsstrategiens temaer. Sidstnævnte høringssvar er kendetegnede ved, at de oftest handler om navngivne, konkrete områder/arealer/anlæg og ofte indeholder de forslag/ideer til konkrete handlinger. Enkelte har mere overordnede betragtninger om strategiske indsatsområder og ønsker til, hvad kommunen særligt skal satse på – fx ’turisme’.

Det fremlagte forslag til hvidbog er et forsøg på at give en samlet tilbagemelding på de mange kommentarer og forslag fordelt på udviklingsstrategiens temaer. Der er givet enkelte forslag til ændringer i udviklingsstrategien, såvel som anbefaling om, hvordan høringssvarenes kommentarer og forslag kan bringes videre til relevante medarbejdere, der arbejder med de konkrete temaer og problematikker, som afsenderne af høringssvarene er optaget af.

Hvidbogen er således administrationens forslag til, hvilke præciseringer og tilføjelser høringssvarene bør give anledning til. To af de siddende politiske partier i kommunalbestyrelsen, har indsendt høringssvar. Administrationen tager disse to høringssvar til efterretning uden at gå nærmere ind i indholdet, men sender dem videre til den politiske drøftelse.

Samtidig med at hvidbogen bliver sendt til politisk behandling, vil alle, der har afgivet et høringssvar få tilsendt en e-mail med orientering om, at høringssvarene er blevet gennemgået og samlet i et forslag til en hvidbog, der er sendt til politisk behandling. Der vil være en henvisning til dagsordenspunktet med tilhørende bilag (forslaget til hvidbog og kopi af indsendte høringssvar).

Når Kommunalbestyrelsen har vedtaget hvidbogen og udviklingsstrategien med eventuelle rettelser, skal der ske en offentlig annoncering jf. Planlovens § 23a, stk. 7, hvorefter udviklingsstrategien vil være endelig.

## Økonomiske konsekvenser

Ingen.

### Sagens forløb

14-06-2023 Økonomiudvalget

Anbefales.

Økonomiudvalget anbefaler, at det i Udviklingsstrategien i sidste afsnit på side 27 under overskriften "Kattegatforbindelsen" og efter "værdiskabelse" tilføjes  "og bæredygtig udvikling i Kalundborg Kommune."

F tager forbehold.